
2. DELAVNICA - NASVETI O VRTU IN UČINKOVITEM VRTNARJENJU
O ZEMLJI, SETVI, PRESAJANJU …
Prvo pravilo vsakega vrtnarja naj bo, da začnemo zemljo obdelovati šele, ko se dovolj osuši. Mokro zemljo pustimo počivati. Kdaj je dovolj suha, nam pove predvsem barva zemlje, ki se začne spreminjati, navadno postaja svetlejša.
Poizkus lahko naredimo tudi z roko tako, da zemljo stisnemo v pest in iz nje ne sme priteči voda, bolje je tudi, da kepa zemlje ne ostane z lahkoto skupaj.

Pred vsako setvijo ali sejanjem pa moramo tla razrahljati. To velja za vzgojo zelenjave na prostem, kot v rastlinjakih, saj so glavni dejavniki, ki večajo pridelek pravilna obdelava tal, smotrno gnojenje, kolobarjenje, pravočasna uporaba vode ter sodobna oskrba rastlin.

[image: ][image: ]Zgodnja setev pa bo bolj uspešna, če zemljo pravilno pripravimo jeseni (lopatenje, gnojenje). Tudi plastenjake, tunele, rastlinjake lahko pravočasno uporabljamo le, če so tla dovolj zgodaj pripravljena. 
Foto: Ceneje.si
Presenetljivo veliko zelenjave pa lahko uspešno gojimo tudi v posodah. Če nimate velikega vrta, lahko s posodami izkoristite prostor na balkonih, na okenski polici ...

Foto:Posadi.si Blog
 Najbolj razširjen način zgodnjega pridobivanja zelenjave je s sejanjem. Sejemo v lončke, korita, pod steklo, v rastlinjake ali pozneje na prosto.

Domače seme je včasih nenadomestljivo, čeprav še ni mogoče pridelovati vseh semen doma. Trudimo se, da bi si jih pridelali kar največ. Kakovost semen je odvisna od mnogih dejavnikov; vremenskih razmer med cvetenjem, pravilnega sušenja in shranjevanja.
Nekatera semena so kaljiva različno dolgo. Na primer repa in peteršilj kali samo eno leto. Seme boba, fižola, graha, špinače kali še po dveh letih, pora, korenja, kolerabice, zelja, cvetače in solate pa tudi do treh let. Seme radiča, rdeče pese bo kaljivo še po štirih letih. Seme kumar, buč pa je kaljivo tudi do osem let,
[image: ]  vendar najbolj kali v tretjem letu.
                                                     Foto:Dnevnik.si
Če imamo staro zalogo semen je prav, da preizkusimo kaljivost s kalilnim poizkusom. Kalilni poizkus naredimo s kalilnikom.
Če kalilnika nimamo, si lahko pomagamo s pivnikom, ki ga položimo na plitev krožnik nanj razporedimo semena. Paziti moramo, da je pivnik vedno vlažen. Temperatura v prostoru pa naj bo okrog 20 stopinj Celzija.
[image: ]						Foto: Zdravobio.si

Izbira ustreznih sort semen je zelo pomembna. Napačna izbira je mnogokrat vzrok za neuspeh pridelka. Nekaterih zgodnjih sort ne moremo gojiti poleti. Za vzgojo pod folijo in steklom so primernejše drugačne sorte kot za gojenje na prostem. Med vedno novimi sortami vrtnin so zelo cenjeni hibridi, ki jih dobimo z dolgoletnim križanjem dveh posebno izbranih 'staršev' z določenimi pozitivnimi lastnostmi. Tako je namen križanja dobiti sorto, ki bo najbolj primerna za določene ekološke razmere glede ranosti, rodnosti, prilagodljivosti, odpornosti proti neugodnim vremenskim razmeram, boleznim in škodljivcem.
Večina najboljših sort so križanci F1. Cena je sicer višja, so pa odpornejši in donosnejši.
Vse vrste vrtnin, ki jim želimo skrajšati dolgo rastno dobo, vzgajamo v lončke, setvene zabojčke ali tople grede. Ko je dovolj toplo, sadike presadimo na stalno mesto v vrt. Sadike, ki smo vzgojili v lončkih, ne smemo presaditi naravnost v vrt, ker niso navajene nizkih temperatur in bi doživele šok. Zato jih od 7‒10 dni utrjujemo in pripravljamo na stalno mesto. Rastline presejemo na stalno mesto bolj mlade, da jih ni treba zanje pozneje preveč oskrbovati. 
Nikdar ne presajajmo korenovk, ko se začne razvijati glavni  koren, ker bo sicer brezobličen. Sadike kapusnic in solate naj imajo največ pet pravih listov. Paradižnikove sadike, če so imele med vzgojo dovolj prostora in so krepke ne pretegnjene, jih lahko sadimo tudi, ko so že v cvetu. Enako velja za papriko.
Nekaj dni pred presajanjem mlade rastline temeljito zalijte, da voda pride do korenin. Tako zmanjšamo poškodbo korenin pri dviganju rastlin iz zemlje. Sejance posadimo tako globoko, da so spodnji listi tik nad površino zemlje. Če sadimo rastlino preplitvo, steblo odrasle rastline ne bo dovolj trdo zasidrano v 
tleh. Če so tla, kamor jih nameravamo posaditi, suha, jih rahlo zalijemo. Sadike zaščitimo pred zmrzaljo in močnim soncem (s tunelom, kopreno). Nekatere vrtnine sejemo na prosto, kjer ostanejo, dokler ne dozorijo. Sejanje na prosto bo uspelo le, če bodo tla že topla in skrbno obdelana. Večina vrtnin kali pri temperaturi 7 stopinj Celzija, zato sajenje v hladna tla ni priporočljivo. Včasih
pa se zgodi, da je kalitev nezadostna tudi v vročem vremenu (solata). 
Nasvet: Seme solate je še posebej občutljivo. Če temperatura prsti presega 25 stopinj Celzija, preide v mirujoče stanje. V vročem obdobju solato posejte zgodaj popoldan, da se bo najpomembnejši del kalitev odvijal v hladni noči.

Semena sejemo različno globoko. Če ni drugih navodil, velja pravilo, da sejemo manjša semena približno 1 cm, zeljevke 2 cm, grah, sladko koruzo približno 2,5 cm in fižol 5 cm globoko.
Koristno je, če si pogledamo tabelo za pomoč pri setvi na vrtu.
Že v naravi opazimo, da skupaj rastejo rastline, ki imajo enake potrebe pri rasti in razvoju in se med seboj dopolnjujejo. Druga drugo varujejo pred boleznimi in zajedalci. Saj lahko eterično olje, ki ga izloči ena rastlina odganja zajedalce sosednje, ta pa s svojim vonjem spodbuja rast prve.

Na vrtu uporabimo preglednice ugodnih in neugodnih'sosedov'. 
	 Zelenjava
	Ugodne sosede
	Neugodne sosede

	berivka
	beluši, redkvica, bela redkev, rdeča pesa, fižol, črni koren, zeljnata zelenjava, koper, šatraj, sladki janež,
	peteršilj

	brokoli
	zelena, zelišča
	krompir, čebula, pesa

	bučke
	fižol, grah, rdeča pesa, čebula
	kumare

	čebula
	kumare, bučke, paradižnik, korenje, jagode, rdeča pesa, koper, solata
	por, grah, fižol, zelje, redkvica, redkev

	česen
	jagode, kumare, koleraba, korenček, črni koren, paradižnik, zelena
	grah, fižol, rdeča pesa

	črni koren
	koleraba, korenček, por, čebula
	solata

	fižol
	kumare, šetraj, solata, zelje, krompir, špinača, zelena, redkvica, redkev, paradižnik, rdeča pesa, koleraba, korenček, brstični ohrovt, repa, beluši, rabarbara, kapucinke
	grah, česen, čebula, por, koromač

	grah
	bučke, solata, redkvica, redkev, koleraba, korenček, zelje, koromač, kumare
	paradižnik, čebula, por, fižol, krompir

	paprika
	kumare, solata, špinača, koleraba, blitva, redkvice
	fižol, paradižnik

	solata
	paradižnik, radič, redkvica, redkev, grah, fižol, repa, črni koren, zelje, rabarbara, beluši, koper, šatraj, kumare, korenček, čebula
	zelena, peteršilj

	hren
	krompir, sadno drevje
	 

	jagoda
	česen, čebula, por, solata
	 

	koleraba
	grah, fižol, špinača, paradižnik, zelena, rdeča pesa, solata, por, krompir, črni koren
	zelje

	korenje
	čebula, črni koren, solata, redkvica, redkev, paradižnik, por, grah, česen
	zelena

	krompir
	špinača, fižol, koleraba, zelje, hren, brstični ohrovt, poprova meta
	rdeča pesa, grah, paradižnik, zelena, kumare

	kumare
	čebula, fižol, sladki janež, koper, grah, česen, zelje, por, rdeča pesa, solata, zelena
	redkev, redkvica, krompir, paradižnik

	blitva
	fižol
	 

	paradižnik
	solata, por, zelje, zelena, koleraba, bazilika, fižol, česen, korenček, špinača, čebula
	krompir, grah, sladki janež, rdeče zelje, kumare, paprika, koromač

	por
	solata, paradižnik, koleraba, korenje, zelena, kumare
	čebula, grah, fižol, rdeča pesa

	rabarbara
	solata, špinača, fižol, grah
	 

	radič
	paradižnik, sladki janež, šatraj, solata, fižol, korenje
	peteršilj

	redkev (bela in črna)
	grah, solata, fižol, špinača, korenje, paradižnik
	zelena, zelje, kumare, čebula

	redkvica (rdeča)
	solata, grah, fižol, peteršilj, korenje, špinača
	zelena, zelje, kumare, čebula

	repa
	solata, špinača, fižol
	 

	beluši
	koleraba, fižol, grah, solata
	 

	špinača
	zelje, krompir, fižol, redkvica, redkev, zelena, paradižnik
	rdeča pesa

	zelena
	zelje, solata, fižol, por, paradižnik, špinača, kumare
	korenje, krompir, solata

	zelje
	koper, paradižnik, zelena, krompir, grah, fižol, kumare, redkev, redkvica, solata, rdeča pesa, špinača
	čebula, grah, česen, por


 			
Seveda pa je zelo koristen Setveni priročnik, ki predstavlja koledar ugodnih dni za setev, presajanje, nego in spravilo rastlin.

Vir: Vodnik po vrtu, Enciklopedija vrtnarjenja
Vir: vrtnarava.si
                                                                                       
  Mojca Abraham

  
 



			
Medgeneracijski center Plac, Center 101, Črna na Koroškem
Kontakt: +386 2 87 04 812

